

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL JONO IVOŠKOS PETICIJOS**

2021 m. kovo 3 d.

Vilnius

Lietuvos Respublikos Seimo Peticijų komisija (toliau – Peticijų komisija) 2021 m. kovo 3 d. posėdyje iš esmės išnagrinėjo Jono Ivoškos peticiją, kurioje pateiktas pasiūlymas pakeisti Lietuvos Respublikos civilinio proceso kodekso XVII skyriaus „Bylų procesas kasaciniame teisme“ 346, 350, 353 straipsnius.

Peticijų komisija šį sprendimą priėmė atsižvelgusi į Lietuvos Respublikos teisingumo ministerijos pateiktą nuomonę ir manydama, kad pareiškėjo siūlomi Civilinio proceso kodekso 346, 350, 353 straipsnių pakeitimai, kuriais iš esmės siekiama atsisakyti šiuo metu nustatytų įsiteisėjusių teismo sprendimų, nutarčių peržiūrėjimo kasacine tvarka pagrindų, kasacinio skundo priėmimo klausimo sprendimo specialioje teisėjų atrankos kolegijoje, taip pat keisti bylos nagrinėjimo kasaciniame teisme ribas, neatitinka Civilinio proceso kodekse įtvirtinto ribotos kasacijos modelio, taip pat kai kurie pareiškėjo pateikti siūlymai dėl Civilinio proceso kodekso nuostatų keitimo yra pertekliniai, kadangi atitinkami klausimai jau sureguliuoti Civilinio proceso kodekse (pareiškėjo siūlomos Civilinio proceso kodekso 346 straipsnio nuostatos jau yra reglamentuotos Civilinio proceso kodekso 340, 352, 357 straipsniuose, 111 straipsnio 5 dalyje), be to, kai kurie siūlymai yra apskritai nepagrįsti ir neargumentuoti.

Civilinio proceso kodekse yra įtvirtintas ribotos kasacijos modelis. Tai reiškia, kad įsiteisėjusių teismo sprendimų ir nutarčių peržiūrėjimas kasacine tvarka yra ypatinga, išimtinė teismų sprendimų ir nutarčių teisėtumo kontrolės forma, leidžiama tik Civilinio proceso kodekso nustatytais atvejais. Lietuvos Respublikos teismų įstatymo 23 straipsnio 2 dalyje nustatyta kasacinio teismo paskirtis ­− formuoti vienodą bendrosios kompetencijos teismų praktiką aiškinant ir taikant įstatymus ir kitus teisės aktus. Taigi pagrindinis kasacijos tikslas yra formuoti vienodą teismų praktiką, užtikrinti vienodą teisės taikymą ir aiškinimą valstybėje ir tokiu būdu ginti viešą interesą, o žemesnės instancijos teismų klaidų ištaisymas ir privataus asmens intereso gynimas yra tik papildoma kasacijos funkcija; kasacinėje instancijoje svarbesnė yra viešoji funkcija, t. y. svarbiau yra tai, kad kasacinis teismas pasisakytų aktualiais teismų praktikai teisės taikymo ar aiškinimo klausimais, o ne vykdytų konkrečių teismo sprendimų ar nutarčių reviziją (žr., pvz., Lietuvos Aukščiausiojo Teismo 2003 m. spalio 15 d. nutartį civilinėje byloje Nr. 3K-3-1035/2003, 2009 m. gegužės 27 d. nutartį civilinėje byloje   
Nr. 3K-3-219/2009). Atsižvelgiant į ribotos kasacijos modelį ir kasacijos paskirtį, pažymėtina, kad kasacija nėra trečioji instancija po pirmos ir apeliacinės instancijos, taigi kasacinis teismas nenagrinėja civilinės bylos faktų, o sprendžia tik teisės taikymo klausimus, užtikrindamas teismų praktikos vienodumą aiškinant ir taikant teisės normas. Atsižvelgiant į tai, ne kiekvienas apeliacinės instancijos teismų sprendimas ar nutartis gali būti peržiūrėti kasacine tvarka. Civilinio proceso kodekso   
346 straipsnyje įtvirtintas baigtinis kasacijos pagrindų sąrašas, o Civilinio proceso kodekso  
 350 straipsnyje reglamentuota kasacinio skundo priėmimo tvarka, t. y. įvesta kasacinio proceso leidimų sistema, kai dėl kasacinio skundo atitikties įstatymo reikalavimams ir priėmimo sprendžia speciali teisėjų atrankos kolegija. Specialios teisėjų atrankos kolegijos paskirtis – kasacinio skundo priėmimo stadijoje patikrinti, ar egzistuoja nors viena iš Civilinio proceso kodekso 350 straipsnio 2 dalyje nurodytų aplinkybių, kada turi būti atsisakoma priimti kasacinį skundą. Pastebėtina, kad Civilinio proceso kodekso 350 straipsnio 1 dalyje nustatyta, kad kasacinis skundas laikomas priimtu, jeigu už jį balsavo bent vienas iš atrankos kolegijos narių. Taigi sudaryta galimybė priimti nagrinėti kasacinį skundą, jei nors vieno iš atrankos kolegijos narių vertinimu egzistuoja vienas iš Civilinio proceso kodekso 346 straipsnyje nustatytų pagrindų peržiūrėti bylą kasacine tvarka ir skundas atitinka kitus įstatyme nustatytus reikalavimus.

Pažymėtina, kad Europos Tarybos Ministrų komitetas 1995 m. vasario 7 d. rekomendacijoje Nr. R (95)5 „Dėl apeliacinių sistemų ir procedūrų civilinėse ir komercinėse bylose įvedimo ir funkcionavimo tobulinimo“ rekomendavo valstybėms Europos Tarybos narėms, kuriose nėra kasacijos leidimų sistemos, įvesti šią sistemą, siekiant apriboti į kasacinį teismą patenkančių bylų skaičių, kad į kasacinį teismą patektų tik tos bylos, kurios iš tiesų turi precedento reikšmę ir būtų reikšmingos vienodam teisės aiškinimui. Be to, minėtoje rekomendacijoje nurodyta, kad iš esmės turi būti galimybė žemesnės (pirmosios) instancijos teismo sprendimą apskųsti aukštesnės instancijos teismui, t. y. akcentuojama teismo sprendimo peržiūros vienoje aukštesnėje instancijoje galimybė. Taigi Civilinio proceso kodekse nustatytas teisinis reguliavimas atitinka Europos Tarybos Ministrų komiteto rekomendacijas. Atkreiptinas dėmesys, kad Lietuvos Respublikos Konstitucinis Teismas 2008 m. sausio 24 d. nutarime pažymėjo, kad „kaip yra konstatavęs Konstitucinis Teismas, konstitucinė asmens teisė kreiptis į teismą, teismų instancinė sistema suponuoja tai, kad įstatymu turi būti nustatytas toks teisinis reguliavimas, kad bendrosios kompetencijos ar pagal Konstitucijos 111 straipsnio 2 dalį įsteigto specializuoto pirmosios instancijos teismo baigiamąjį aktą būtų galima apskųsti bent vienos aukštesnės instancijos teismui (Konstitucinio Teismo 2006 m. sausio 16 d., 2006 m. kovo 28 d., 2006 m. rugsėjo 21 d., 2006 m. lapkričio 27 d., 2007 m. spalio 24 d. nutarimai).“ Atsižvelgiant į Konstitucinio Teismo jurisprudenciją, manytina, kad ribotos kasacijos modelis, įtvirtintas Civilinio proceso kodekse, užtikrina asmens teisę kreiptis į teismą, kadangi prieš kreipiantis į kasacinį teismą pirmosios instancijos teismo sprendimas jau būna peržiūrėtas apeliacinės instancijos teismo, t. y. jau patikrintas aukštesnės instancijos teismo.

Šiame kontekste pažymėtina, kad pagal Europos Žmogaus Teisių Teismo praktiką kasacinio skundo priimtinumui gali būti nustatomos griežtesnės sąlygos (žr. bylą *Bĕleš ir kiti prieš Čekijos Respubliką*, Nr. 47273/99, 2002 m. lapkričio 11 d. sprendimas, §§ 61-62), o atsisakydamas priimti skundą, kasacinės instancijos teismas nėra įpareigotas pateikti itin detalią argumentaciją (žr. bylą *Sawoniuk prieš Jungtinę Karalystę*, Nr. 63716/00, 2001 m. gegužės 29 d. nutarimas). Pažymėtina, kad Europos Žmogaus Teisių Teismas bylose prieš Lietuvą yra vertinęs skundus dėl tariamo teisės į teismą apribojimo Lietuvos Aukščiausiajam Teismui nepriėmus kasacinių skundų, tačiau nenustatė, kad Lietuvos teisėje kasacijos galimybė yra nepagrįstai apribota, kartu pabrėždamas, jog tik Lietuvos Aukščiausiasis Teismas yra kompetentingas spręsti dėl kasacijos pagrindų pagrįstumo (žr. bylas *Noreikienė ir Noreika prieš Lietuvą*, Nr. 17285/08, 2015 m. lapkričio 24 d. sprendimas, § 44; *Pyrantienė prieš Lietuvą*, Nr. 45092/07, 2013 m. lapkričio 12 d. sprendimas, §§ 75-76; *UAB Impar prieš Lietuvą*, Nr. 13102/04, 2010 m. sausio 5 d. sprendimas, § 32; *Lenkauskienė prieš Lietuvą*, Nr. 6788/02, 2008 m. gegužės 20 d. nutarimas).

Peticijų komisija, vadovaudamasi Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, siūlo Seimo seniūnų sueigai įtraukti į Seimo pavasario sesijos darbotvarkę Seimo protokolinio nutarimo „Dėl Jono Ivoškos peticijos“ projektą.

PRIDEDAMA:

1. Jono Ivoškos peticija (kopija), 4 lapai.

2. Lietuvos Respublikos teisingumo ministerijos 2021 m. sausio 13 d. raštas   
Nr. (1.21E)7R-190 „Dėl Jono Ivoškos peticijoje pateikto pasiūlymo“ (kopija), 3 lapai.

3. Lietuvos Respublikos Seimo Peticijų komisijos 2021 m. kovo 3 d. posėdžio protokolo Nr. 250-P-4 išrašas, 1 lapas.

4. Lietuvos Respublikos Seimo protokolinio nutarimo projektas, 1 lapas.

Komisijos pirmininkas Edmundas Pupinis

# Rasa Griciūtė, tel. (8 5) 239 6817, el. p. rasa.griciute@lrs.lt